รัฐมนตรีว่าการกระทรวงแรงงาน ยืนยัน จ่ายเงินทดแทนว่างงานจากเหตุสุดวิสัย รายที่หลักฐานครบแล้วกว่า 5 พันล้านบาท
รัฐมนตรีว่าการกระทรวงแรงงาน ยืนยัน จ่ายเงินทดแทนว่างงานจากเหตุสุดวิสัย รายที่หลักฐานครบแล้วกว่า 5 พันล้านบาท หม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน เปิดเผยว่า สำนักงานประกันสังคมได้จ่ายประโยชน์ทดแทนกรณีว่างงาน อันเนื่องมาจากเหตุสุดวิสัย สถานการณ์โควิด-19 ให้แก่ผู้ประกันตนแล้ว จำนวน 984,005 ราย เป็นจำนวนเงินทั้งสิ้น 5,316.066 ล้านบาท ส่วนผู้ที่ยื่นคำขอและยังไม่ได้รับเงิน บางส่วนเอกสารหลักฐานไม่ครบถ้วน ซึ่งสำนักงานประกันสังคมได้แจ้งผลการวินิจฉัยให้ทราบแล้วเป็นจดหมายลงทะเบียนส่งทางไปรษณีย์ ผู้ที่ได้รับจดหมายแจ้งผลว่าเอกสารยังไม่ครบถ้วนและกรณีได้รับหนังสือแจ้งปฏิเสธการจ่ายสิทธิประโยชน์ดังกล่าว สามารถติดตามหรือยื่นเรื่องอุทธรณ์ตามช่องทางต่างๆ ยื่นเรื่องด้วยตนเอง ได้ที่ “ศูนย์รับเรื่องราวร้องทุกข์ (โควิด-19 ) ซึ่งตั้งอยู่ที่สำนักงานประกันสังคมกรุงเทพมหานครทั้ง 12 พื้นที่ สำนักงานประกันสังคมจังหวัดทุกจังหวัด และในส่วนกลางตั้งอยู่ที่สำนักงานประกันสังคมสำนักงานใหญ่ ถนนติวานนท์ จังหวัดนนทบุรี ซึ่งทุกศูนย์ฯ เปิดให้บริการในวันราชการ เวลาทำการ 08.00 น.ถึง 18.00 น. ส่วนช่งทางที่ 2 ส่งทางไปรษณีย์ตามที่อยู่ของสำนักงานประกันสังคมกรุงเทพมหานครทั้ง 12 พื้นที่ สำนักงานประกันสังคมจังหวัดทุกจังหวัด และสำนักงานประกันสังคมสำนักงานใหญ่ ถนนติวานนท์ จังหวัดนนทบุรี ทั้งนี้ การยื่นอุทธรณ์ไม่มีการรับยื่นทางระบบออนไลน์ โดยขอให้มายื่นเรื่องอุทธรณ์ภายใน 30 วัน นับตั้งแต่วันที่ผู้ประกันตนทราบ (วันที่ได้รับจดหมายลงทะเบียน)รัฐมนตรีว่าการกระทรวงแรงงาน กล่าวต่อไปว่า ตามกฎกระทรวงว่าด้วยการได้รับประโยชน์ทดแทนในกรณีว่างงานเนื่องจากมีเหตุสุดวิสัยอันเกิดจากการระบาดของโรคติดต่ออันตรายตามกฎหมายว่าด้วยโรคติดต่อ พ.ศ. 2558 กำหนดให้ผู้มีสิทธิได้รับเงินว่างงาน ได้รับสิทธิตามความเป็นจริงแต่ไม่เกิน 90 วัน ในช่วงของระยะเวลาการหยุดงานและไม่ได้รับค่าจ้างช่วงตั้งแต่วันที่ 1 มีนาคม 2563 ถึงวันที่ 31 สิงหาคม 2563 ทั้งนี้ ยังกำหนดให้ผู้ประกันตนสามารถยื่นขอรับสิทธิได้ภายใน 2 ปี นับแต่วันที่มีสิทธิ์